Source: http://eur-lex.europa.eu/mt/droit_communautaire/droit_communautaire.htm
Timestamp: 2013-05-23 13:30:56+00:00
Document Index: 2259706

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

Proċeduri u partijietDan is-sit hu parti minnDwar EUR-Lex|Mappa tas-sit|FAQ|Għajnuna|Kuntatt|Links utli|Avviż legaliAċċess għal-liġi tal-Unjoni Ewropea
> Għajnuna > Proċeduri u partijietMenu principal du site IL-ĠURNAL UFFIĊJALI TIFTIX SEMPLIĊI skont il-kelma skont in-numru tad-dokument skont id-data skont ir-referenza tal-ĠU skont in-numru CELEX aktar għażliet TIFTIXA AVVANZATAĠABRIETTrattatiFtehimiet internazzjonaliLeġiżlazzjoni fis-seħħLeġiżlazzjoni konsolidataAtti preparatorji KażistikaMistoqsijiet parlamentariIR-ROKNA TAL-PROFESSJONISTIIl-Baġit tal-Unjoni EwropeaECICSReġistri tal-istituzzjonijietTARICEU Pesticides DatabaseLeġiżlazzjoni dwar l-istatistiċiDwar il-liġi tal-UEIl-leġiżlazzjoni tal-UE fil-qosorL-ABĊ tal-liġi tal-Unjoni EwropeaTfassil leġiżlattivStatistika dwar il-leġiżlazzjoni tal-UETipi ta' dokumenti f'EUR-Lex
1. Direttorju ta’ dokumenti
1.1 It-Trattati
1.2 Il-Ftehim Internazzjonali
1.3 Il-Liġi Sekondarja
1.4 Il-Leġislazzjoni konsolidata
1.5 Xogħlijiet ta’ tħejjija
1.6 Il-ġurisprudenza
1.7 Il-mistoqsijiet Parlamentari
2. Il-proċeduri leġislattivi
2.1 Proċedura ta’ Approvazzjoni (Kodiċi AVC)
2.2 Proċedura ta’ Ko-Deċiżjoni (Kodiċi COD)
2.3 Proċedura ta’ Kooperazzjoni (Kodiċi SYN)
2.4 Proċedura ta’ Konsultazzjoni (Kodiċi CNS)
3. L-atturi tas-sistema Komunitarja
3.1 Il-Parlament Ewropew
3.2 Il-Kunsill tal-Unjoni Ewropea
3.3 Il-Kummissjoni Ewropea
3.4 Il-Qorti tal-Ġustizzja u t-Tribunal tal-Prim’ Istanza tal-Komunitajiet Ewropej
3.5 Il-Qorti Ewropea tal-Awdituri
3.6 Il-Kumitat Ekonomiku u Soċjali Ewropew
3.7 Il-Kumitat tar-Reġjuni
3.8 Il-Bank Ċentrali Ewropew
1. Id-direttorju ta’ dokumenti
Id-direttorju ta’ dokumenti tas-sistema EUR-Lex jinkludi aktar minn 410 000 dokument. Jagħti aċċess multilingwali għal tipi diversi ta’ atti ġuridiċi, bħat-Trattati, il-Liġi sekondarja, il-Ftehim Internazzjonali, ix-xogħlijiet ta’ tħejjija, il-ġurisprudenza u l-mistoqsijiet Parlamentari.
1.1.1 Introduzzjoni It-Trattati li jiffurmaw il-« Liġi primarja » tal-Unjoni Ewropea, li hi komparabbli mal-Liġi Kostituzzjonali fuq livell nazzjonali. It-trattati jiddefinixxu l-elementi fundamentali tal-Unjoni u b’mod partikolari l-kompetenzi tal-atturi tas-sistema Komunitarja li jieħdu sehem fil-proċess deċiżjonali, il-proċeduri Leġislattivi, kif ukoll il-poteri mogħtija lilhom. Bħala trattati, huma jiġu nnegozjati b’mod dirett bejn l-Istati Membri u wara għandhom ikunu ratifikati skont il-proċeduri previsti fuq livell nazzjonali (b’mod partikolari mill-Parlamenti nazzjonali jew minn referendum). Żewġ trattati fundamentali oħra, it-Trattat li jistabbilixxi l-Komunità Ewropea u t-Trattat dwar l-Unjoni Ewropea, is-sistema EUR-Lex tagħti aċċess għat-Trattat EURATOM, għat-Trattati ta’ sħubija u għal Trattati u Protokolli oħra.
1.1.2 It-Trattat li jistabbilixxi Kostituzzjoni għall-Ewropa Jixraq li jissemma b’mod separat: kien approvat mill-kapijiet ta’ Stat u tal-Gvern fit-18 ta’ Ġunju 2004, u ffirmat fid-29 ta’ Ottubru 2004, u jrid jiġi ratifikat mill-25 Stat Membru tal-Unjoni Ewropea qabel jidħol fis-seħħ.
L-elementi essenzjali tat-Trattat Kostituzzjonali huma:
l-inklużjoni tal-Karta tad-Drittijiet Fundamentali fit-test tat-Trattat,
definizzjoni ġdida tal-Unjoni Ewropea li se tieħu post il-« Komunità Ewropea » u l-« Unjoni Ewropea », preżentazzjoni aktar ċara tal-qsim tal-kompetenzi tal-Unjoni u tal-Istati Membri tagħha,
qafas istituzzjonali mġedded, li jiċċara r-rwoli rispettivi tal-Parlament Ewropew, tal-Kunsill u tal-Kummissjoni ,
proċeduri deċiżjonali aktar effikaċji,
demokratizzazzjoni u trasparenza tas-sistema.
1.1.3 It-Trattat li jistabbilixxi l-Komunità Ewropea (Trattat KE) L-għan ewlieni tat-Trattat li jistabbilixxi l-Komunità Ewropea (Trattat KE) hu dak li jwettaq integrazzjoni progressiva tal-Istati Ewropej u li jistabbilixxi suq komuni, ibbażat fuq l-erba’ libertajiet ta’ ċirkolazzjoni ħielsa (tal-oġġetti, tal-persuni, tal-kapital u tas-servizzi) u t-tqarrib progressiv tal-policies ekonomiċi. Biex dan isir, l-Istati Membri rrinunzjaw għal parti mis-sovranità tagħhom u taw lill-Istituzzjonijiet Komunitarja s-setgħa li jadottaw liġijiet direttament applikabbli fl-Istati Membri (Regolament, Direttiva, Deċiżjoni) u li jkunu aktar supremi mil-liġijiet nazzjonali.
It-Trattat KE attwali hu r-riżultat tal-modifiki li saru lit-Trattat li jistabbilixxi l-Komunità Ekonomika Ewropea (Trattat KEE), iffirmat f’Ruma fl-1957 u li daħal fis-seħħ fl-1 ta’ Jannar 1958. Dan kien emendat diversi drabi, b’mod partikolari mill-Att Uniku Ewropew li daħal fis-seħħ fl-1987, mit-Trattat ta’ Maastricht (mit-Trattat dwar l-Unjoni Ewropea), li daħal fis-seħħ fl-1993, mit-Trattat ta’ Amsterdam, li daħal fis-seħħ fl-1999 u mit-Trattat ta’ Nizza, li daħal fis-seħħ fl-1 ta’ Frar 2003. Wara dawn il-modifiki, is-setturi li jiddependu mit-Trattat KE twessgħu u llum jinkludu kważi l-aspetti ekonomiċi kollha u xi aspetti strettament politiċi, bħad-drittijiet tar-refuġjati u l-immigrazzjoni (ara t-Trattat ta’ Amsterdam).
Verżjoni konsolidata tat-Trattat KE hi disponibbli f’EUR-Lex.
1.1.4 It-Trattat dwar l-Unjoni Ewropea (Trattat UE)
It-Trattat dwar l-Unjoni Ewropea (Trattat UE) ifittex li jilħaq żewġ għanijiet prinċipali: it-twettiq ta’ unjoni monetarja permezz tal-istipulazzjoni tal-prinċipji u d-dispożizzjonijiet għat-tnedija tal-munita Euro u l-ħolqien ta’ Unjoni ekonomika u politika. Permezz ta’ dan it-Trattat tissemma kostruzzjoni fuq tliet Pilastri, fejn l-ewwel wieħed hu magħmul mill-Komunità Ewropea filwaqt li t-tnejn l-oħra mill-politika barranija u mis-sigurtà komuni u mill-kooperazzjoni ġudizzjarja u l-pulizija fil-qasam kriminali. Madankollu teżisti differenza kbira bejn l-ewwel Pilastru u t-tnejn l-oħra: dawn ma ħolqux it-trasferiment tas-sovranità favur l-Istituzzjonijiet Ewropej bħalma hu l-każ tat-Trattat li jistabbilixxi l-Komunità Ewropea. L-Istati Membri xtaqu jżommu poter awtonomu ta’ deċiżjoni f’dawn l-oqsma, u jillimitaw irwieħhom għal kollaborazzjoni ta’ tip intergovernattiva. L-istrumenti ġuridiċi l-aktar importanti f’dawn l-oqsma huma l-azzjoni komuni, il-pożizzjoni komuni, id-Deċiżjoni Qafas li kważi dejjem huma adottati b’unanimità u jorbtu b’mod limitat.
It-Trattat oriġinali tal-UE (Trattat ta’ Maastricht) daħal fis-seħħ fl-1 ta’ Novembru 1993 u aktar ‘il quddiem kien modifikat mit-Trattat ta’ Amsterdam li daħal fis-seħħ fl-1999 u mit-Trattat ta’ Nizza li daħal fis-seħħ fl-1 ta’ Frar 2003. Verżjoni konsolidata tat-Trattat UE hi disponibbli fuq EUR-Lex.
Barra minn hekk għandu jinsaħaq li t-Trattat UE jibdel l-isem ta’ Komunità Ekonomika Ewropea (KEE) f’Komunità Ewropea (KE), iż-żewġ Komunitajiet l-oħra, il-KEFA (ara Trattat KEFA) u l-EURATOM (ara Trattat Euratom) jidħlu fl-ewwel waħda .
1.1.5 It-Trattat li jistabbilixxi l-Komunità Ewropea tal-Enerġija Atomika It-Trattat li jistabbilixxi l-Komunità Ewropea tal-Enerġija Atomika (Trattat Euratom) kien iffirmat f’Ruma fil-25 ta’ Marzu 1957 u daħal fis-seħħ fl-1 ta’ Jannar 1958, fl-istess żmien bħat-Trattat KEE (ara Trattat KE)).
L-għan tat-Trattat Euratom kien dak li jikkoordina l-programmi ta’ riċerka diġà mnedija mill-Istati Membri jew dawk li kienu se jniedu, bil-għan li jsir użu paċifiku mill-enerġija nukleari. Sadanittant dan it-Trattat b’xi mod ġie assorbit mit-Trattat KE.
1.1.6 It-Trattati ta’ Sħubija L-Unjoni Ewropea tkabbret sitt darbiet: mas-sitt membri fundaturi (il-Belġju, il-Ġermanja, Franza, l-Italja, il-Lussemburgu u l-Olanda) ngħaqdu fl-1973 id-Danimarka, l-Irlanda u r-Renju Unit, fl-1981 il-Greċja, fl-1986 Spanja u l-Portugall, fl-1995 l-Awstrija, il-Finlandja u l-Iżvezja, fl-2004 r-Repubblika Ċeka, l-Estonja, Ċipru, il-Latvja, il-Litwanja, l-Ungerija, Malta il-Polonja, is-Slovakkja, is-Slovenja u fl-2007 il-Bulgarija u r-Rumanija.
It-Trattati ta’ Sħubija fihom il-kondizzjonijiet stipulati għall-adeżjoni tal-pajjiżi l-ġodda mal-Unjoni Ewropea u l-adattamenti meħtieġa tat-Trattati li fuqhom hi bbażata l-Unjoni Ewropea.
1.1.7 Trattati u Protokolli oħra
1.1.7.1 It-Trattat tal-Komunità Ewropea tal-Faħam u l-Azzar It-Trattat tal-Komunità Ewropea tal-Faħam u l-Azzar (Trattat KEFA) hu l-aktar wieħed antik fost it-tliet Trattati li jistabbilixxu l-Komunità Ewropea.
Kien iffirmat f’Pariġi fit-18 ta' April 1951, daħal fis-seħħ fit-23 ta’ Lulju 1952 u skada fit-23 ta’ Lulju 2002 peress li kien milħuq għal 50 sena biss. L-għan tiegħu kien dak li jistabbilixxi suq komuni tal-faħam u l-azzar, formola li bil-mod il-mod twessgħet għal oqsma ekonomiċi oħra. L-oqsma tal-faħam u l-azzar bħalissa jaqgħu taħt ir-reġim tal-Liġi komuni tat-Trattat KE. 1.1.7.2 L-Att Uniku Ewropew L-Att Uniku kien iffirmat fit-28 ta’ Frar 1986 u daħal fis-seħħ fl-1 ta’ Lulju 1987. L-għan tiegħu kien il-ksib, mhux aktar tard mill-31 ta’ Diċembru 1992, tas-suq intern Ewropew, jiġifieri ta’ żona fejn il-persuni, il-kapitali, l-assi u s-servizzi kellhom jiċċirkolaw liberament. Ġew introdotti xi proċeduri ad hoc fit-Trattat KE biex jintlaħaq dan l-għan.
1.1.7.3 It-Trattat ta’ Amsterdam It-Trattat ta’ Amsterdam kien iffirmat fit-2 ta’ Ottubru 1997 u daħal fis-seħħ fl-1 ta’ Mejju 1999. Żewġ modifiki li wieħed għandu jinnota:
l-applikazzjoni tal-Proċedura ta’ Ko-Deċiżjoni għal oqsma ġodda, kif ukoll iż-żieda fil-każi li fihom il-Kunsill tal-Unjoni Ewropea jista’ jiddeċiedi bil-maġġoranza kwalifikata u mhux b’unanimità;
it-trasferiment ta’ xi suġġetti li jagħmlu parti mit-Trattat UE (politika tal-visa, għoti tad-dritt għar-refuġju u b’mod ġenerali l-kwistjonijiet dwar il-ċirkolazzjoni ħielsa) fit-Trattat KE; wara dan it-trasferiment, it-titlu VI tat-Trattat UE (it-Tielet Pilastru) inbidel f’« Kooperazzjoni ġudizzjarja u bejn il-Pulizija fil-qasam kriminali ».
1.1.7.4 It-Trattat ta’ Nizza It-Trattat ta’ Nizza ġie ffirmat fis-26 ta’ Frar 2001 u daħal fis-seħħ fl-1 ta’ Frar 2003.
L-għan ta’ dan it-Trattat kien li jadatta l-funzjonament tal-Unjoni minħabba t-tkabbir tal-1 ta’ Mejju 2004. Fost il-modifiki li saru, jistgħu jissemmew:
il-modifika fil-proċess deċiżjonali
it-tnaqqis drastiku tal-każi li fihom il-Kunsill irid jiddeċiedi bil-maġġoranza assoluta; bħalissa l-Kunsill jista’ jiddeċiedi bil-maġġoranza kwalifikata f’diversi oqsma: ċirkolazzjoni ħielsa taċ-ċittadini, kooperazzjoni ġudizzjarja fil-qasam ċivili, politika industrijali, eċċ;
il-modifika tal-bilanċ tal-voti fi ħdan il-Kunsill;
il-modifika tal-istruttura tal-Istituzzjonijiet
tqassim ġdid tas-siġġijiet fil-Parlament Ewropew,
Franza, il-Ġermanja, ir-Renju Unit, l-Italja u Spanja rrinunzjaw għat-tieni kummissarju li kellhom
it-tisħiħ tal-poteri tal-President tal-Kummissjoni Ewropea.
1.1.7.5 Protokolli u Trattati oħra li huma disponibbli fuq EUR-Lex, bħala dokumenti: it-Trattat dwar Greenland (1984), milħuq biex jippermetti lil Greenland biex toħroġ mill-KEE fl-1985 u biex jingħatalha l-istat ta’ pajjiż u territorju Ewropew li ma jinsabx fil-Kontinent Ewropew;
it-Trattat ta’ Għaqda (1965), li stabbilixxa Kummissjoni u Kunsill uniku għat-tliet Komunitajiet Ewropej (il-Komunità tal-Faħam u l-Azzar, il-Komunità Ekonomika u l-Euratom); l-Artikolu 9 tat-Trattat ta’ Amsterdam irrevoka t-Trattat ta’ Għaqda u daħħal l-elementi essenzjali tiegħu fit-Trattat KE;
it-Trattat li jimmodifika xi dispożizzjonijiet finanzjarji (1975), li mmodifika xi Artikoli tat-tliet Trattati KEFA, KEE u Euratom; il-parti l-kbira ta’ dawn il-modifiki ġew immodifikati mill-ġdid minn Trattati li saru aktar ’il quddiem;
il-Protokoll dwar l-Antilli Olandiżi (1962), li ġab xi preċiżjonijiet lir-reġim ta’ skambju applikabbli għall-importazzjonijiet fl-Unjoni Ewropea ta’ prodotti petroliferi raffinati fl-Antilli Olandiżi.
1.2 Ftehim Internazzjonali 1.2.1 Introduzzjoni Il-Ftehim Internazzjonali huma t-tieni sors tal-Liġi tal-Unjoni Ewropea u jippermettu lill-Unjoni biex tiżviluppa r-relazzjonijiet ekonomiċi, soċjali u politiċi mal-bqija tad-dinja. Dawn il-ftehim jintlaħqu bejn entitajiet tal-liġi internazzjonali (Stati membri jew organizzazzjonijiet) li l-għan tagħhom hu li joħolqu kollaborazzjoni fuq livell internazzjonali. Il-ftehim milħuq mill-Unjoni Ewropea fi ħdan l-ewwel Pilastru jorbtu lill-istituzzjonijiet tal-Unjoni u lill-Istati Membri. Il-ftehim milħuq mill-Unjoni Ewropea fi ħdan it-tieni u t-tielet pilastru jorbtu lill-istituzzjonijiet iżda mhux dejjem jorbtu lill-Istati Membri (ara Paragrafu 1.3.5.7)
Fost dawk tal-ewwel jinstabu żewġ tipi ewlenin ta’ Ftehim:
il-Ftehim Internazzjonali mal-pajjiżi terzi jew mal-organizzazzjonijiet Internazzjonali,
il-Ftehim u l-Konvenzjonijiet bejn l-Istati Membri.
1.2.2 Ftehim ma’ pajjiżi terzi jew organizzazzjonijiet internazzjonali Tali ftehim jista’ jintlaħaq kemm mill-Komunità, kif ukoll mill-Komunità flimkien mal-Istati Membri (Ftehim imħallat). Dan il-Ftehim jorbot il-Komunità u lill-Istati Membri u għalhekk huma jsiru responsabbli fuq livell internazzjonali. Hemm tliet tipi ta’ Ftehim:
Ftehim ta’ Assoċjazzjoni L-assoċjazzjoni tikkonċerna l-kooperazzjoni ekonomika stretta, marbuta ma’ appoġġ finanzjarju wiesa’ mogħti mill-Komunità lill-imsieħeb tal-ftehim. Din il-kategorija tinkludi l-ftehim mal-pajjiżi u t-territorji li ma jinsabux fil-Kontinent Ewropew, il-ftehim maħsub biex iħejji sħubija u biex joħloq unjoni doganali, il-ftehim dwar iż-Żona Ekonomika Ewropea (ŻEE).
Ftehim ta’ kooperazzjoni
Il-Ftehim ta’ Kooperazzjoni m’għandhomx piż daqs il-Ftehim ta’ Assoċjazzjoni, peress li huma maħsuba biss għal kooperazzjoni ekonomika intensiva. Tali ftehim jorbot lill-Komunità b’mod partikolari mal-Istati tal-Maghreb (l-Alġerija, il- Marokk u t-Tuneżija), l-Istati tal-Machrek (l-Eġittu, il-Ġordan, il-Libanu u s-Sirja) u Iżrael.
Dawn huma ftehim magħmula fil-qasam tal-politika doganali u kummerċjali, milħuqa mal-pajjiżi terzi jew fil-qafas tal-organizzazzjonijiet kummerċjali internazzjonali. Il-ftehim li jistabbilixxi l-Organizzazzjoni Dinjija tal-Kummerċ (WTO) hu parti minn din il-kategorija. 1.2.3 Ftehim bejn l-Istati Membri Dawn huma atti ġuridiċi li jorbtu, milħuqa mill-Istati Membri biex isolvu kwistjonijiet li jew huma relatati mill-qrib mal-attivitajiet tal-Komunità, jew li l-kompetenza dwarhom ma tkunx ingħatat lill-Istituzzjonijiet Komunitarji, jew li jippermettu t-twessigħ tal-limiti territorjali tad-dispożizzjonijiet nazzjonali bil-għan li tinħoloq liġi uniformi fuq skala Komunitarja (per eżempju, ftehim fil-qasam tal-privattivi industrijali Komunitarji).
1.3 Liġi sekondarja 1.3.1 Introduzzjoni Il-« liġi sekondarja » hi t-tielet sors importanti tal-Liġi Komunitarja wara t-Trattati (Liġi primarja) u l-Ftehim Internazzjonali. Tista’ tkun definita bħala l-grupp tal-atti normattivi adottati mill-Istituzzjonijiet Ewropej bl-applikazzjoni tad-dispożizzjonijiet tat-Trattati. Il-liġi sekondarja tinkludi l-Atti ġuridiċi li jorbtu (Regolamenti, Direttivi u Deċiżjonijiet) u li ma jorbtux (Riżoluzzjonijiet, Opinjonijiet) previsti fit-Trattat KE, iżda wkoll serje oħra ta’ atti, bħal, per eżempju, ir-Regolamenti Interni għall-Istituzzjonijiet, u l-programmi ta’ azzjoni Komunitarji. L-istrumenti ġuridiċi tat-tieni u t-tielet Pilastri, li ma jiffurmawx parti mil-liġi sekondarja minħabba li jibqgħu jiddependu mir-relazzjonijiet intergovernattivi, ġew inklużi f’din il-kategorija minħabba raġunijiet ta’ dokumenti.
1.3.2 Regolament Adottat mill-Kunsill flimkien mal-Parlament jew mill-Kummissjoni weħidha, ir-Regolament hu att ġenerali u jorbot fl-intier tiegħu. B’differenza mid-Direttivi li huma indirizzati lill-Istati Membri u mid-Deċiżjonijiet li huma indirizzati lil destinatarji speċifiċi, ir-Regolament hu indirizzat lil kulħadd.
Hu direttament applikabbli, jiġifieri li hu jkollu immedjatament is-saħħa ta’ liġi fl-Istati Membri kollha, daqslikieku kien liġi nazzjonali, u mingħajr l-ebda ħtieġa oħra min-naħa tal-awtoritajiet nazzjonali.
1.3.3 Direttiva Adottata mill-Kunsill flimkien mal-Parlament jew mill-Kummissjoni weħidha, id-Direttiva hi indirizzata lill-Istati Membri. L-għan ewlieni tagħha hu t-tqarrib tal-liġijiet. Id-Direttiva torbot lill-Istati Membri rigward ir-riżultati mistenni, iżda tħallilhom l-għażla dwar il-forma u l-mezzi li jadottaw biex iwettqu l-għanijiet Komunitarji fil-qafas tal-ordni ġuridiku intern tagħhom. Jekk id-Direttiva ma tiġix applikata fil-leġislazzjoni nazzjonali mill-Istati Membri, jew jekk din tiġi applikata b’mod mhux komplet jew tard, id-Direttiva konċernata xorta tista’ tiġi invokata direttament quddiem il-Qrati nazzjonali.
1.3.4 Deċiżjoni Adottata kemm mill-Kunsill, kif ukoll minn dan flimkien mal-Parlament Ewropew, inkella mill-Kummissjoni, id-Deċiżjoni hi l-att li dwaru l-Istituzzjonijiet Komunitarji jiddeċiedu dwar każi partikolari. Permezz ta’ Deċiżjoni, l-Istituzzjonijiet jistgħu jitolbu li Stat membru jew ċittadin tal-Unjoni jieħu azzjoni, jew ma jiħux azzjoni, jistgħu jagħtuh xi drittijiet jew jimponulu xi obbligi. Id-Deċiżjoni hi
individwali u d-destinatarji ta’ Deċiżjoni għandhom jintgħażlu individwalment, u dan jiddistingwihom minn Regolament,
torbot fl-intier tagħha.
1.3.5 Atti oħra 1.3.5.1 Rakkomandazzjoni Ir-rakkomandazzjoni tippermetti lill-Istituzzjonijiet biex jesprimu rwieħhom, billi jagħtu suġġeriment ta’ mod ta’ tmexxija mingħajr ma joħolqu obbligu ġuridiku lid-destinatarji (l-Istati Membri, l-Istituzzjonijiet l-oħra, u f’ċerti każi, anke liċ-ċittadini tal-Unjoni).
1.3.5.2 Opinjoni L-Opinjoni hi att li tippermetti lill-Istituzzjonijiet biex jgħidu x’jaħsbu b’mod li ma jorbotx, jiġifieri mingħajr ma jimponu l-obbligu ġuridiku fuq id-destinatarji tagħhom. L-għan hu dak li tistipula l-ħsieb tal-Istituzzjoni dwar kwistjoni partikolari.
1.3.5.3 Azzjoni Komuni (Politika barranija u tas-sigurtà komuni) L-Azzjoni Komuni hi strument ġuridiku mnissel mit-titlu V tat-Trattat dwar l-Unjoni Ewropea. Għalhekk hi ta’ tip intergovernattiv. Adottata mill-Kunsill tal-Unjoni Ewropea b’unanimità, jew, f’xi każi, bil-maġġoranza kwalifikata, l-Azzjoni Komuni torbot lill-Istati Membri li għandhom jilħqu l-għanijiet stipulati, ħlief f’każi ta’ diffikultà maġġuri. 1.3.5.4 Azzjoni Komuni (Kooperazzjoni ġudizzjarja u bejn il-Pulizija fil-qasam kriminali) Ara Deċiżjoni, Deċiżjoni Qafas u Azzjoni Komuni (Kooperazzjoni ġudizzjarja u bejn il-Pulizija fil-qasam kriminali)
1.3.5.5 Deċiżjoni, Deċiżjoni Qafas u Azzjoni Komuni (Kooperazzjoni ġudizzjarja u bejn il-Pulizija fil-qasam kriminali) Id-Deċiżjoni u d-Deċiżjoni Qafas jieħdu post, mid-dħul fis-seħħ tat-Trattat ta’ Amsterdam, l-Azzjoni Komuni fil-qasam tal-kooperazzjoni ġudizzjarja u bejn il-Pulizija fil-qasam kriminali. Dawn huma strumenti ġuridiċi tat-titlu VI tat-Trattat dwar l-Unjoni Ewropea li huma ta’ tip intergovernattiv. Id-Deċiżjoni u d-Deċiżjoni Qafas huma adottati mill-Kunsill tal-Unjoni Ewropea b’unanimità fuq inizjattiva tal-Kummissjoni jew ta’ Stat membru.
Id-Deċiżjoni Qafas torbot lill-Istati Membri rigward ir-riżultat li għandu jintlaħaq u tħalli f’idejn l-istanzi nazzjonali l-libertà tal-għażla tal-forma u l-mezzi kif jimponuha (bħad-Direttiva fil-qasam Komunitarju).
Id-Deċiżjoni tintuża biex jintlaħqu l-għanijiet kollha ta’ kooperazzjoni ġudizzjarja u bejn il-Pulizija fil-qasam kriminali, ħlief għat-tqarrib tad-dispożizzjonijiet leġislattivi u regolamentari tal-Istati Membri, riservati għad-Deċiżjoni Qafas. 1.3.5.6 Pożizzjoni komuni (Politika barranija u ta’ sigurtà komuni u kooperazzjoni ġudizzjarja u bejn il-Pulizija fil-qasam kriminali) Il-pożizzjoni komuni fil-qasam tal-politika barranija u tas-sigurtà komuni u tal-kooperazzjoni ġudizzjarja u bejn il-Pulizija fil-qasam kriminali hi strument ġuridiku tat-titli V u VI tat-Trattat dwar l-Unjoni Ewropea. Hi ta’ tip intergovernattiv. Adottata b’unanimità mill-Kunsill tal-Unjoni Ewropea, hi tiddefinixxi l-istrateġija tal-Unjoni dwar kwistjonijiet speċifiċi tal-politika barranija u sigurtà komuni u tal-kooperazzjoni ġudizzjarja u bejn il-Pulizija fil-qasam kriminali u tagħti orjentazzjoni għat-twettiq tal-politika nazzjonali f’dawn l-oqsma. 1.3.5.7 Ftehim Internazzjonali (Politika barranija u ta’ sigurtà komuni u kooperazzjoni ġudizzjarja u bejn il-Pulizija fil-qasam kriminali) Hi strument ġuridiku tat-titli V u VI tat-Trattat dwar l-Unjoni Ewropea li ma kienx previst mit-Trattat ta’ Maastricht. Rigward it-tieni u t-tielet Pilastru, kien hemm bażi ġuridika biex jintlaħqu Ftehim Internazzjonali. It-Trattat ta’ Amsterdam, biex jevita li kull ftehim iffirmat mill-Kunsill irid jintlaħaq formalment mill-Istati Membri, ippreveda l-possibilità li l-Kunsill jawtorizza lill-presidenza biex tibda n-negozjati meta jkun meħtieġ. Il-Ftehim jorbtu lill-Istituzzjonijiet tal-Unjoni, iżda mhux lill-Istati Membri fejn in-normi kostituzzjonali jipprevedu regoli partikolari għall-konklużjoni tagħhom. F’dawn il-każi, l-Istati Membri l-oħra fi ħdan il-Kunsill jistgħu jaqblu li l-ftehim ikun applikabbli għallinqas b’mod proviżorju.
1.4 Leġislazzjoni Konsolidata Il-konsolidazzjoni tal-liġijiet tikkonsisti fl-integrazzjoni f’test uniku, iżda li ma jkollhiex is-saħħa ta’ liġi, ta’ att bażilari (Trattat jew Leġislazzjoni Komunitarja) flimkien mal-modifiki li jsirulu aktar ‘il quddiem. Verżjoni konsolidata tat-Trattat li jistabbilixxi l-Komunità Ewropea tinsab fuq EUR-Lex.
Il-Liġi sekondarja fis-seħħ kienet ikkonsolidata u tinsab fuq EUR-Lex. Dawn it-testijiet għandhom valur dokumentali u l-istituzzjonijiet ma jieħdu l-ebda responsabilità dwar il-kontenut tagħhom.
Fuq il-bażi tat-testijiet konsolidati, il-Kummissjoni tista’ tieħu l-inizjattiva ta’ kodifikazzjoni jew ta’ kitba mill-ġdid. Il-kodifikazzjoni tadatta t-test konsolidat mibdul fil-qafas ta’ proċedura leġislattiva. Għalhekk it-test il-ġdid ikun ippubblikat fil-Ġurnal Uffiċjali bħala att leġislattiv, u jkollu s-saħħa ta’ liġi.
Il-Kummissjoni tista’ wkoll tikteb it-test mill-ġdid jekk tqis li hemm bżonn ta’ reviżjoni fil-fond ta’ xi Regolament f’qasam partikolari. Għalhekk hi tniedi proċedura leġislattiva ġdida.
1.5.1 Introduzzjoni Ix-xogħlijiet ta’ tħejjija jinkludu l-atti maħruġa mill-istituzzjonijiet fil-qafas ta’ proċedura leġislattiva. Din il-kategorija tinkludi wkoll id-dokumenti ta’ natura ġenerali. L-atti ewlenin meqjusa bħala li jiffurmaw parti mix-xogħlijiet ta’ tħejjija huma spjegati kif ġej.
1.5.2 Atti ta’ tħejjija 1.5.2.1 Proposti leġislattivi u Opinjonijiet tal-Kummissjoni (rappreżentazzjoni grafika - Not available in Maltese) Il-Kummissjoni għandha kważi monopolju tal-inizjattiva tal-Atti Komunitarji (Direttivi, Regolamenti, Deċiżjonijiet jew Ftehim Internazzjonali), ħlief jekk hi tikkondividi dak id-dritt mal-Istati Membri (ara Inizjattivi tal-Istati Membri) jew il-Bank Ċentrali Ewropew. It-Trattati kważi dejjem jimponu lill-Kunsill biex jagħti l-fehmiet tiegħu dwar il-proposti tal-Kummissjoni. Madankollu, il-Kunsill, bħall-Parlament, jista’ jistieden lill-Kummissjoni biex tħejji proposta. Matul il-proċedura l-Kummissjoni tista’ timmodifika, jew jekk tqis li hu meħtieġ, tirtira l-proposta tagħha. Il-Kummissjoni tintervjeni mill-ġdid fil-fażi ulterjuri tal-proċedura leġislattiva. Fil-fatt, ladarba l-proposta tal-Kummissjoni tintbagħat lill-Parlament u lill-Kunsill, it-tieni inċiż tal-Artikolu 251(2)(ċ) jipprevedi li, jekk il-Parlament jipproponi xi emendi għal pożizzjoni komuni deċiża mill-Kunsill, it-test emendat jintbagħat lill-Kunsill u lill-Kummissjoni li jagħtu opinjoni dwar l-emendi. Jekk il-Kummissjoni ma taqbilx mal-emendi proposti mill-Parlament, il-Kunsill għandu jiddeċiedi b’unanimità; jekk hi taqbel, il-Kunsill jista’ jiddeċiedi b’maġġoranza kwalifikata. 1.5.2.2 Inizjattiva tal-Istati Membri It-Trattat ta’ Amsterdam jipprevedi dritt għal inizjattiva għall-Istati Membri fil-qasam tar-refuġju u l-immigrazzjoni. Għal perjodu ta’ ħames snin, l-inizjattiva leġislattiva kienet ukoll kondiviża bejn il-Kummissjoni u l-Istati Membri, fejn dawn it-tnejn setgħu iressqu xi proposti, indipendentement wieħed mill-ieħor. Peress li l-perjodu transitorju ta’ ħames snin skada fl-1 ta’ Mejju 2004, l-Istati Membri ma baqgħux igawdu minn dan id-dritt ta’ inizjattiva ħlief għat-tieni u t-tielet Pilastri, jiġifieri fl-oqsma tal-politika barranija u tas-sigurtà komuni u l-kooperazzjoni ġudizzjarja u bejn il-Pulizija fil-qasam kriminali.
1.5.2.3 Pożizzjoni komuni tal-Kunsill Il-pożizzjoni komuni hi att adottat bil-maġġoranza kwalifikata mill-Istati Membri fi ħdan il-Kunsill fil-qafas ta’ proċedura leġislattiva, li fiha l-Kunsill jikkondividi l-poter ta’ deċiżjoni tiegħu mal-Parlament Ewropew (Proċedura ta’ Kooperazzjoni jew Proċedura ta’ Ko-Deċiżjoni). Hi tittraduċi l-pożizzjoni tal-Kunsill dwar il-proposta tal-Kummissjoni fid-dawl tal-Opinjoni tal-Parlament Ewropew (ara Riżoluzzjoni Leġislattiva tal-Parlament) kif ukoll xi Opinjonijiet ta’ Istituzzjonijiet u Organi oħra li ħadu sehem fil-proċedura (Il-Kumitat Ekonomiku u Soċjali Ewropew, Il-Kumitat tar-Reġjuni, Il-Bank Ċentrali Ewropew, Il-Qorti tal-Awdituri). 1.5.2.4 Riżoluzzjoni Leġislattiva tal-Parlament Ewropew Il-Parlament jintervjeni diversi drabi fl-istess proċedura leġislattiva (Proċedura ta’ Kooperazzjoni u Proċedura ta’ Ko-Deċiżjoni): id-dokumenti adottati mill-Parlament f’kull fażi tal-proċedura ġeneralment ikunu riżoluzzjonijiet u jistgħu jinkludu tipi differenti ta’ atti bħal Opinjonijiet jew emendi għall-pożizzjoni Komuni tal-Kunsill. Il-proċeduri leġislattivi huma mogħtija, skont is-suġġett meqjus, lil kummissjoni Parlamentari li tħejji rapport li jinkludi abbozz ta’ riżoluzzjoni biex din tiġi adottata mill-Assemblea Ġenerali.
1.5.2.5 Opinjoni tal-Kumitat Ekonomiku u Soċjali Ewropew u tal-Kumitat tar-Reġjuni Il-Kumitat Ekonomiku u Soċjali Ewropew u l-Kumitat tar-Reġjuni joħorġu opinjonijiet tekniċi dwar il-kwistjonijiet li jikkonċernaw il-qasam reġjonali u l-qasam ekonomiku u soċjali rispettivament. L-Opinjonijiet jinħarġu fuq inizjattiva tagħhom stess, inkella fuq talba tal-Parlament, tal-Kunsill jew tal-Kummissjoni u huma meħtieġa biex jorjentaw l-istituzzjonijiet fl-attività leġislattiva tagħhom. Għalkemm il-konsultazzjoni mal-Kumitat Ekonomiku u Soċjali Ewropew u mal-Kumitat tar-Reġjuni hi obbligatorja, l-Opinjonijiet tagħhom ma jorbtux legalment.
1.5.3 Dokumenti oħra tal-Istituzzjonijiet 1.5.3.1 Komunikat tal-Kummissjoni Il-parti l-kbira tal-Komunikati tal-Kummissjoni (Dokumenti COM) huma Proposti Leġislattivi. Fost id-Dokumenti COM l-oħra, dawk l-aktar importanti huma:
White Papers ; fihom lista ta’ proposti ta’ azzjoni Komunitarja f’qasam speċifiku. Madankollu huma r-riżultat tal-Green Papers, li l-għan tagħhom hu t-tnedija ta’ proċess ta’ konsultazzjoni fuq livell Ewropew. Jekk il-White Paper tintlaqa’ b’mod pożittiv mill-Kunsill, hi tista’ twassal, skont il-każ, għal programm ta’ azzjoni tal-Unjoni fil-qasam konċernat;
Green Papers; l-għan tagħhom hu li ssir riflessjoni u titnieda konsultazzjoni fuq livell Ewropew dwar suġġett partikolari. Il-konsultazzjonijiet imqajma mill-Green Paper jistgħu jwasslu għall-pubblikazzjoni ta’ White Paper li tipproponi lista ta’ miżuri konkreti ta’ azzjoni Komunitarja.
1.5.3.2 Rapport tal-Qorti Ewropea tal-Awdituri Ir-rapport annwali tal-Qorti tal-Awdituri jippreżenta l-osservazzjonijiet tal-Qorti dwar il-ġestjoni tal-finanzi Komunitarji. Hu jintbagħat lill-Istituzzjonijiet Komunitarji u jkun ippubblikat fil-Ġurnal Uffiċjali. Ir-rapport jisħaq il-punti li jistgħu, jew hu mixtieq, li jittejbu. Wara l-Istituzzjonijiet jagħtu r-risposti tagħhom għall-osservazzjonijiet tal-Qorti tal-Awdituri.
1.6 Ġurisprudenza 1.6.1 Introduzzjoni Il-Ġurisprudenza hi magħmula mid-Deċiżjonijiet meħuda mill-organi li għandhom setgħa ġuridika. Il-Qorti tal-Ġustizzja u t-Tribunal tal-Prim’ Istanza tal-Komunitajiet Ewropej huma l-istituzzjonijiet ġurisdizzjonali tal-Unjoni Ewropea. Il-Qorti għandha d-dmir tassigura r-rispett tal-Liġi Komunitarja fl-interpretazzjoni u l-applikazzjoni tat-Trattati kostituttivi. Fl-attività tagħha l-Qorti hi megħjuna minn Avukati Ġenerali li jagħtu l-konklużjonijiet tagħhom.
1.6.2 Sentenzi Il-Qorti u t-Tribunal joħorġu sentenzi li huma deċiżjonijiet li jtemmu proċedura kontroversjali.
Ma jista’ jsir l-ebda appell mis-sentenzi tal-Qorti tal-Ġustizzja.
Jista’ jsir appell mis-sentenzi tat-Tribunal tal-Prim’ Istanza quddiem il-Qorti tal-Ġustizzja.
1.6.3 Opinjoni Il-Parlament Ewropew, il-Kunsill, il-Kummissjoni jew Stat Membru jistgħu jilqgħu l-Opinjoni tal-Qorti tal-Ġustizzja fuq bażi tal-kompatibilità, mad-dispożizzjonijiet tat-Trattat KE, ta’ Ftehim bejn il-Komunità u l-pajjiżi terzi jew organizzazzjonijiet internazzjonali. Il-Ftehim li dwaru tagħti Opinjoni negattiva l-Qorti tal-Ġustizzja ma jistax jidħol fis-seħħ ħlief bil-kondizzjonijiet stipulati fl-Artikolu 48 tat-Trattat dwar l-Unjoni Ewropea (proċedura ta’ modifika tat-Trattati).
1.6.4 Deċiżjonijiet tal-Qorti Il-Qorti u t-Tribunal jieħdu deċiżjonijiet dwar diversi każi, previsti mir-regolamenti tal-proċedura, iżda li jistgħu jkunu kklassifikati fi tliet gruppi:
Kwistjonijiet proċedurali (per eżempju, l-atti li għalihom jinżammu l-provi, is-separazzjoni, l-għaqda jew l-aġġornament tal-każ).
Deċiżjonijiet sommarji mingħajr eżami dettaljata (per eżempju f’każ ta’ fejn il-każ ma jkunx jista’ jintlaqa’ jew fejn l-Imħallef ma jkunx kompetenti).
Sentenzi fil-mertu; xi drabi sentenzi simplifikati jintużaw meta l-każ ikun identiku għal każi oħra li fihom tkun diġà ngħatat sentenza.
Id-digrieti jistgħu jiġu modifikati u revokati.
1.6.5 Konklużjonijiet tal-Avukati Ġenerali
L-Avukati Ġenerali għandhom id-dmir jassistu l-Qorti fit-twettiq tal-missjoni tagħha. Huma jippreżentaw pubblikament, b’mod imparzjali u indipendenti għal kollox, xi konklużjonijiet u l-motivazzjonijiet tagħhom dwar il-każi mressqa quddiem il-Qorti. Fil-konklużjonijiet tiegħu, l-Avukat Ġenerali jipproponi wkoll soluzzjoni għall-każ. Dawn il-konklużjonijiet ma jorbtux lill-imħallfin. Huma parti integrali mill-proċedura orali u huma ppubblikati flimkien mas-sentenza fil-Ġabra tal-Ġurisprudenza.
1.7 Il-mistoqsijiet Parlamentari Għall-membri tal-Parlament, il-mistoqsijiet Parlamentari huma mezz ta’ kontroll tal-attivitajiet tal-Kummissjoni u tal-Kunsill. Kull membru tal-Parlament jista’ jressaq lill-Kunsill u lill-Kummissjoni xi mistoqsijiet bil-miktub (b’talba għal risposta bil-miktub), mistoqsijiet orali (magħmula matul is-sessjoni) u il-mistoqsijiet matul is-siegħa tal-mistoqsijiet (il-perjodu riservat għall-mistoqsijiet matul kull sessjoni tal-Parlament).
Dawn il-mistoqsijiet huma mezz ta’ kontroll użat spiss. Il-mistoqsijiet bil-miktub u r-risposti tagħhom huma ppubblikati fil-Ġurnal Uffiċjali, serje Ċ. Huma jiddaħħlu f’EUR-Lex.
2. Proċeduri Leġislattivi
Bil-kontra tas-sistemi nazzjonali li fihom il-volontà nazzjonali timmanifesta ruħha permezz tal-Parlament, l-Unjoni Ewropea tagħti rwol leġislattiv importanti lir-rappreżentanti tal-Istati Membri fi ħdan il-Kunsill. Matul l-evoluzzjoni istituzzjonali, seħħ żvilupp fil-kompetenza tal-Parlament: sal-lum il-Kunsill jikkondividi l-kompetenzi leġislattivi tiegħu mal-Parlament għall-adozzjoni tal-atti legali ġenerali li jorbtu (Regolament u Direttiva). Il-proċeduri deċiżjonali huma proċeduri ta’ Konsultazzjoni, Kooperazzjoni, Ko-Deċiżjoni u Approvazzjoni.
2.1 Proċedura ta’ Approvazzjoni (Kodiċi AVC) (rappreżentazzjoni grafika) Il-proċedura tal-Approvazzjoni kienet introdotta mill-Att Uniku Ewropew u tagħti lill-Parlament l-opportunità li jesprimi l-qbil jew in-nuqqas ta’ qbil tiegħu dwar l-approvazzjoni ta’ xi Atti tal-Kunsill. Il-Kunsill ma jistax jieħu deċiżjonijiet f’ċerti oqsma jekk il-Parlament, bil-maġġoranza assoluta tal-membri tiegħu, ma jesprimix qbil. Il-proċedura tal-Approvazzjoni, li tirrappreżenta kważi d-dritt ta’ veto tal-Parlament, fil-bidu kienet prevista biss għall-konklużjoni ta’ Ftehim ta’ Assoċjazzjoni u għall-eżaminazzjoni tat-talbiet ta’ sħubija mal-Komunità Ewropea. L-oqsma li fihom illum tapplika l-proċedura tal-Approvazzjoni huma dawn li ġejjin:
Tisħiħ tal-kooperazzjoni (Artikolu 11(2)),
Missjonijiet speċifiċi tal-Bank Ċentrali Ewropew (ECB) (Artikolu 105(6)),
Modifika tal-istatut tas-Sistema Ewropea tal-Banek Ċentrali (Artikolu 107(5)),
Fondi strutturali u fondi ta’ koeżjoni (Artikolu 161),
Proċedura elettorali uniformi (Artikolu 190(4)),
Ċerti konvenzjonijiet internazzjonali (Artikolu 300(3)), Ksur tad-drittijiet tal-bniedem (Artikolu 7 tat-Trattat dwar l-Unjoni Ewropea),
Sħubija tal-Istati Membri ġodda (Artikolu 49 tat-Trattat dwar l-Unjoni Ewropea).
2.2 Proċedura ta’ Ko-Deċiżjoni (Kodiċi COD) (rappreżentazzjoni grafika)
Il-Proċedura ta’ Ko-Deċiżjoni, introdotta mit-Trattat dwar l-Unjoni Ewropea, kienet intiża bħala estensjoni tal-Proċedura ta’ Kooperazzjoni. Iżda filwaqt li f’din tal-aħħar il-Kunsill jista’, b’unanimità, jeskludi l-opinjoni tal-Parlament, il-proċedura ta’ Ko-Deċiżjoni ma tipprevedix din il-possibilità: f’każ ta’ nuqqas ta’ ftehim, kumitat ta’ konċiljazzjoni iffurmat minn rappreżentanti tal-Kunsill u tal-Parlament għandu jwassal għal test aċċettat miż-żewġ istituzzjonijiet. Għalhekk il-proċedura ta’ Ko-Deċiżjoni tpoġġi liż-żewġ isituzzjonijiet fuq l-istess livell fir-rwol leġislattiv tagħhom. Fil-qafas ta’ din il-proċedura, il-Kunsill ma jistax jadotta pożizzjoni komuni f’każ ta’ falliment tal-proċedura ta’ konċiljazzjoni mal-Parlament. Fin-nuqqas ta’ ftehim, hemm riskju li l-proċess leġislattiv jitwaqqaf.
Il-Ko-Deċiżjoni saret l-aktar proċedura importanti fil-prattika leġislattiva.
Hi tikkonċerna l-oqsma li ġejjin:
Projbizzjoni tad-diskriminazzjoni fuq bażi tan-nazzjonalità (Artikolu 12),
Projbizzjoni tad-diskriminazzjoni ibbażata fuq is-sess, ir-razza jew l-oriġini etnika, ir-reliġjon jew it-twemmin, id-diżabiltà, l-età jew l-orjentazzjoni sesswali (Artikolu 13(2)),
Libertà ta’ ċirkolazzjoni u tas-soġġorn (Artikolu 18(2)),
Ċirkolazzjoni ħielsa tal-ħaddiema (Artikolu 40),
Sigurtà soċjali tal-ħaddiema migranti (Artikolu 42),
Dritt għall-istabbiliment (Artikolu 44(1), Artikolu 1, Artikolu 46(2), Artikolu 47(1) u (2)),
Visa, refuġju, immigrazzjoni u policies oħra marbuta maċ-ċirkolazzjoni ħielsa tal-persuni (Artikolu 67(4) u (5)), Trasport (Artikolu 71(1), Artikolu 80),
Suq Intern (Artikolu 95),
Xogħol (Artikolu 129),
Kooperazzjoni Doganali (Artikolu 135),
Politika Soċjali (Artikolu 137(2),
Opportunitajiet u trattament indaqs (Artikolu 141(3)), Deċiżjonijiet ta’ applikazzjoni tal-Fond Soċjali Ewropew (Artikolu 148),
Edukazzjoni (Artikolu 149(4)),
Kultura (ħlief ir-rakkomandazzjonijiet (Artikolu 151(5)),
Saħħa pubblika (Artikolu 152(4)),
Ħarsien tal-konsumaturi (Artikolu 153(4)),
Networks TransEwropej (Artikolu156),
Industrija (Artikolu 157(3),
Koeżjoni Ekonomika u Soċjali (Artikolu 159),
Fond Ewropew għall-Iżvilupp Reġjonali (Artikolu 162),
Riċerka u Żvilupp teknoloġiku (Artikolu 166(1), Artikolu 172),
Tagħlim (Artikolu 150(4)),
Ambjent (Artikolu 175(1) u (3)
Kooperazzjoni għall-Iżvilupp (Artikolu 179(1)),
Partijiet politiċi fuq livell Ewropew (Artikolu 191),
Aċċess għad-dokumenti tal-Istituzzjonijiet (Artikolu 255(2)),
Frodi (Artikolu 280),
Statistiċi (Artikolu 285),
Ħolqien ta’ organu ta’ kontroll fil-qasam tal-protezzjoni tad-data personali (Artikolu 286).
2.3 Proċedura ta’ Kooperazzjoni (Kodiċi SYN) (rappreżentazzjoni grafika) Il-Proċedura ta’ Kooperazzjoni kienet introdotta mill-Att Uniku Ewropew biex tkabbar ir-rwol tal-Parlament Ewropew meta mqabbla mal-Proċedura tal-Konsultazzjoni. Il-Parlament jista’ jimmodifika l-Pożizzjoni Komuni tal-Kunsill iżda, b’differenza mill-Proċedura ta’ Ko-Deċiżjoni, id-Deċiżjoni finali joħodha l-Kunsill waħdu.
Il-Proċedura ta’ Kooperazzjoni tapplika biss għall-oqsma li ġejjin:
Regoli għall-proċedura ta’ sorveljanza multilaterali (Artikolu 99(5)),
Projbizzjoni ta’ aċċess għall-istituzzjonijiet finanzjarji (Artikolu 102(2)),
Projbizzjoni ta’ involviment mill-Istati Membri (Artikolu 103(2)),
Miżuri ta’ armonizzazzjoni rigward iċ-ċirkolazzjoni ta’ bċejjeċ tal-metall (Artikolu 106(2).
Mid-dħul fis-seħħ tat-Trattat ta’ Amsterdam, l-oqsma li qabel kienu jgħaddu minn din il-proċedura, illum jaqgħu taħt il-Proċedura ta’ Ko-Deċiżjoni.
2.4 Proċedura ta’ Konsultazzjoni (Kodiċi CNS) (rappreżentazzjoni grafika) Mill-introduzzjoni tal-Proċedura ta’ Kooperazzjoni u tal-Proċedura ta’ Ko-Deċiżjoni, il-Proċedura ta’ Konsultazzjoni kompliet titlef l-importanza tagħha. Il-Proċedura ta’ Konsultazzjoni hi kkaratterizzata minn tqassim tad-dmirijiet bejn il-Kummissjoni u l-Kunsill, fil-qosor: il-Kummissjoni tipproponi, il-Kunsill jiddisponi. Madankollu, qabel ma l-Kunsill jieħu deċiżjoni, hemm bżonn ta’ diversi stadji, li matulhom, minbarra l-Kummissjoni u l-Kunsill, il-Parlament Ewropew, il-Kumitat Ekonomiku u Soċjali Ewropew u l-Kumitat tar-Reġjuni wkoll jistgħu jgħidu x’jaħsbu, skont dak li jkun diskuss fir-Regolament.
Il-Proċedura ta’ Konsultazzjoni m’għadhiex tgħodd ħlief għall-każi li mhumiex sottomessi direttament għall-Proċedura ta’ Kooperazzjoni jew Ko-Deċiżjoni.
3.1 Il-Parlament Ewropew 3.1.1 Kompożizzjoni u funzjonament Il-Parlament Ewropew hu magħmul minn 732 rappreżentant taċ-ċittadini tal-Istati Membri, eletti b’vot popolari għal perjodu ta’ ħames snin. In-numru tar-rappreżentanti eletti f’kull Stat membru hu differenti, skont il-popolazzjoni. Il-membri ma jitqassmux skont id-delegazzjoni nazzjonali, iżda jingħaqdu ma’ gruppi transnazzjonali skont it-twemmin politiku tagħhom. Il-membri tal-Parlament huma maqsuma f’diversi kummissjonijiet u delegazzjonijiet speċjalizzati. Ir-rapporti mħejjija mill-Kummissjonijiet Parlamentari huma mressqa għall-adozzjoni fis-Sessjoni Plenarja. Din hi ddedikata wkoll għall-mistoqsijiet lill-Kummissjoni u lill-Kunsill, għad-dibattiti ta’ urġenza u għad-dikjarazzjonijiet tal-Presidenza. Is-Sessjonijiet Plenarji huma pubbliċi.
3.1.2 Kompetenzi 3.1.2.1 Setgħa leġislattiva Il-Parlament jieħu sehem fit-tħejjija tal-atti leġislattivi Komunitarji f’diversi livelli, skont il-qasam partikolari: hu jista’ jissejjaħ biex jagħti opinjonijiet li ma jorbtux (proċedura ta’ konsultazzjoni) jew li jorbtu (Proċedura ta’ Approvazzjoni); jista’ jimponi lill-Kunsill biex jaċċetta l-emendi għall-proposti tal-Kummissjoni adottati bil-maġġoranza assoluta u kkontrollati mill-Kummissjoni (Proċedura ta’ Kooperazzjoni); fl-aħħar, b’mod aktar frekwenti, it-testijiet leġislattivi huma adottati bi qbil komuni bejn il-Parlament u l-Kunsill, filwaqt li l-qbil tal-Parlament dwar it-test hu indispensabbli għall-adozzjoni tiegħu (Proċedura ta’ Ko-Deċiżjoni). 3.1.2.2 Kontroll tal-baġit Il-Parlament jaqsam is-setgħa baġitarja mal-Kunsill u jiddeċiedi l-aħħar rigward l-ispejjeż mhux obbligatorji. Hu jiddeċiedi definittivament il-baġit, jikkontrolla t-twettiq tiegħu u jista’ jħassar it-twettiq tiegħu.
3.1.2.3 Kontroll tal-eżekuttiv Il-Kummissjoni hi politikament responsabbli quddiem il-Parlament. In-nomina ta’ President u tal-membri tal-Kummissjoni tiġi approvata minn qabel mill-Parlament Ewropew. L-adozzjoni mill-Parlament Ewropew ta’ mozzjoni ta’ ċensura dwar il-ġestjoni tal-Kummissjoni tinvolvi r-riżenja immedjata tal-membri kollha tagħha.
Fuq il-pjan aktar ġenerali, il-Parlament jeżerċita l-kontroll tiegħu billi jeżamina b’mod regolari r-rapporti li tibgħatlu l-Kummissjoni. Barra minn hekk, il-Parlamentari spiss jibagħtu xi mistoqsijiet bil-miktub jew oralment lill-Kummissjoni u lill-Kunsill.
Il-Parlament għandu wkoll is-setgħa li joħloq kummissjonijiet ta’ stħarriġ temporanju biex jikkontrollaw allegazzjonijiet ta’ ksur jew applikazzjoni żbaljata tal-Liġi Komunitarja.
Fil-qasam tal-politika barranija, tas-sigurtà komuni u tal-kooperazzjoni ġudizzjarja u bejn il-Pulizija, il-Parlament għandu jkun mgħarraf b’mod regolari u jista’ jressaq xi mistoqsijiet jew rakkomandazzjonijiet lill-Kunsill. Hu jkun ikkonsultat dwar l-aspetti prinċipali u l-għażliet fundamentali fil-qasam tal-politika barranija u tas-sigurtà komuni u dwar il-miżuri kollha maħsuba, minbarra l-pożizzjonijiet komuni fil-qasam tal-kooperazzjoni ġudizzjarja u bejn il-Pulizija.
Il-Parlament jeżamina l-petizzjonijiet mibgħuta lilu miċ-ċittadini tal-Unjoni, dwar suġġetti li jaqgħu taħt l-oqsma ta’ attività fil-Komunità.
Il-Parlament Ewropew jaħtar il-Medjatur Ewropew, biex jilqa’ l-ilmenti rigward każi ta’ amministrazzjoni ħażina fl-azzjoni tal-Istituzzjonijiet jew l-organi Komunitarji.
Biex issir taf aktar, żur is-sit tal-Parlament Ewropew (http://www.europarl.europa.eu).
3.2 Il-Kunsill tal-Unjoni Ewropea 3.2.1 Kompożizzjoni u funzjonament Il-Kunsill tal-Unjoni Ewropea hu magħmul minn rappreżentanti tal-gvernijiet tal-Istati Membri. Il-kompożizzjoni tiegħu tinbidel skont l-oqsma li jkunu jinsabu fuq l-aġenda, fejn kull Stat ikun irrappreżentat minn membru tal-Gvern responsabbli mill-qasam partikolari (Affarijiet barranin, Finanzi, Affarijiet Soċjali, Trasport, Biedja eċċ)./p>
Ix-xogħlijiet tal-Kunsill huma mħejjija minn kumitat magħmul minn rappreżentanti permanenti tal-Istati Membri (Coreper); dan il-kumitat hu megħjun minn diversi gruppi ta’ xogħol magħmula minn funzjonarji tal-amministrazzjonijiet nazzjonali.
Il-Presidenza tal-Kunsill tmiss lil kull Stat membru skont l-ordni stipulat mill-Kunsill u ttul sitt xhur. Il-Presidenza hi megħjuna mis-Segretarju Ġenerali tal-Kunsill, li jħejji u jassigura li x-xogħlijiet isiru kif xieraq. Is-Segretarju Ġenerali tal-Kunsill hu wkoll ir-Rappreżentant Għoli għall-politika barranija u s-sigurtà komuni.
Fin-nuqqas ta’ dan, id-deliberazzjonijiet tal-Kunsill huma miksuba bil-maġġoranza tal-membri li jiffurmawh. It-trattat jimponi l-unanimità f’numru żgħir ta’ sitwazzjonijiet. Fil-parti l-kbira tal-każi, il-Kunsill jiddelibera bil-maġġoranza kwalifikata: biex tkun adottata, proposta għandha tilqa’ numru minimu ta’ voti. Kull Stat għandu numru determinat ta’ voti skont il-popolazzjoni tiegħu. 3.2.2 Kompetenzi Il-Kunsill għandu sitt responsabilitajiet fundamentali: fuq il-bażi tal-proposti ppreżentati mill-Kummissjoni, il-Kunsill jadotta l-Leġiżlazzjoni Komunitarja f’għadd ta’ oqsma; il-Kunsill jieħu d-deċiżjonijiet flimkien mal-Parlament Ewropew;
jieħu ħsieb il-koordinazzjoni tal-politika ekonomika ġenerali ta’ kull Stat Membru;
f’isem il-Komunità Ewropea jikkonkludi l-Ftehim Internazzjonali bejn il-Komunità u stat jew stati oħra jew organizzazzjonijiet internazzjonali;
jistabbilixxi l-baġit tal-Unjoni Ewropea flimkien mal-Parlament Ewropew;
jiddefinixxi politika barranija u ta’ sigurtà komuni tal-Unjoni Ewropea fuq il-bażi tal-linjigwida deċiżi mill-Kunsill Ewropew;
jikkoordina l-kooperazzjoni bejn l-entitajiet ġudizzjarji u l-forzi tal-Pulizija nazzjonali fil-qasam kriminali.
Biex issir taf aktar, żur is-sit tal-Kunsill (http://www.consilium.europa.eu). 3.3 Il-Kummissjoni Ewropea 3.3.1 Kompożizzjoni u funzjonament Il-Kummissjoni hi magħmula minn 27 membru (wieħed għal kull Stat membru), magħżula skont il-kompetenzi ġenerali tagħhom u li joffru garanzija ta’ indipendenza. Il-membri tal-Kummissjoni huma maħtura mill-Kunsill wara approvazzjoni mill-Parlament Ewropew, għal perjodu ta’ ħames snin.
Il-President tal-Kummissjoni hu magħżul mill-Kunsill miġbur fuq livell ta’ kapijiet ta’ Stat u tal-gvern; din l-għażla tkun approvata mill-Parlament Ewropew.
Il-Kummissjoni hi maqsuma f’direzzjonijiet ġenerali, kull waħda responsabbli għal attività partikolari.
3.3.2 Kompetenzi Il-Kummissjoni Ewropea teżerċita erba’ funzjonijiet essenzjali.
Hi għandha monopolju kważi sħiħ fejn tidħol l-inizjattiva leġislattiva: il-Kummissjoni hi responsabbli mit-tħejjija tal-proposti tal-atti leġislattivi ġodda, li hi tibgħat lill-Parlament u lill-Kunsill. Barra minn hekk hi tieħu sehem attiv fl-istadji li jsegwu l-proċeduri leġislattivi.
Twettaq il-politika u l-baġit tal-Unjoni: il-Kummissjoni tieħu ħsieb il-ġestjoni u l-applikazzjoni tal-baġit tal-Unjoni; hi twettaq il-politika u l-programmi adottati mill-Parlament u mill-Kunsill.
Hi l-gwardjan tat-Trattati: il-Kummissjoni tissorvelja l-osservanza tad-dispożizzjonijiet tal-Liġi Komunitarja mill-persuni individwali, mill-Istati Membri u minn Istituzzjonijiet oħra. Matul it-twettiq tal-kompetenzi tagħha, il-Kummissjoni tista’ timponi wkoll xi sanzjonijiet lil xi ċittadini jew intrapriżi għal ksur tal-Liġi Komunitarja. Hi tista’ tibda proċeduri ta’ ksur tal-liġi fil-konfront tal-Istati Membri, fejn hi tistieden lill-Istati Membri biex jirmedjaw għal sitwazzjoni fi żmien stipulat. Fl-aħħar il-Kummissjoni tista’ tressaq rikorsi quddiem il-Qorti tal-Ġustizzja minħabba ksur tal-Liġi Komunitarja mill-Istati Membri jew mill-Istituzzjonijiet l-oħra.
Tirrappreżenta lill-Komunità: il-Kummissjoni tmexxi, f’isem il-Komunitajiet, in-negozjati bil-għan li jintlaħaq Ftehim Internazzjonali mal-pajjiżi terzi u mal-organizzazzjonijiet internazzjonali, flimkien mal-kumitati speċjali magħżula mill-Kunsill u fil-qafas tad-direttivi stabbiliti mill-Kunsill.
Biex issir taf aktar, żur is-sit tal-Kummissjoni (http://ec.europa.eu).
3.4 Il-Qorti tal-Ġustizzja u t-Tribunal tal-Prim’Istanza tal-Komunitajiet Ewropej
3.4.1 Kompożizzjoni Il-Qorti hi magħmula minn 27 imħallef u 8 avukati ġenerali, magħżula bi qbil komuni mill-gvernijiet tal-Istati Membri, għal perijodu ta’ sitt snin li jista’ jiġġedded.
Huma jingħażlu fost l-imħallfin li joffru l-garanziji ta’ indipendenza u li jgawdu mill-kapaċitajiet meħtieġa għat-twettiq, fil-pajjiżi rispettivi tagħhom, tal-għola karigi gudizzjarji, jew li għandhom kompetenzi simili.
L-avukati ġenerali jassistu lill-Qorti u jgħinuha fit-twettiq tal-missjoni tagħha. Huma għandhom jippreżentaw, b’mod pubbliku, għal kollox imparzjali u indipendenti, il-konklużjonijiet tagħhom flimkien mar-raġunijiet li fuqhom huma bbażati, dwar il-kwistjonijiet li dwarhom ġew mitluba jintervjenu. Il-funzjoni tagħhom m’għandhiex titfixkel ma’ dik ta’ prosekutur jew ma’ xi funzjoni ekwivalenti oħra.
It-Tribunal tal-Prim’Istanza għandu mill-inqas imħallef għal kull Stat membru. L-imħallfin huma nnominati bi qbil komuni għal perjodu ta’ sitt snin mill-gvernijiet ta’ Stat u magħżula fost il-persuni li joffru garanziji ta’ indipendenza u li għandhom il-kapaċità meħtieġa għall-eżerċizzju tal-għola dmirijiet ġurisdizzjonali.
Barra minn hekk it-Trattat ta’ Nizza jipprevedi l-possibilità ta’ ħolqien ta’ sezzjonijiet ġurisdizzjonali miżjuda mat-Tribunal tal-Prim’Istanza, li jiffurmaw qrati speċjalizzati f’oqsma speċifiċi.
3.4.2 Kompetenzi Il-Qorti tal-Ġustizzja u t-Tribunal tal-Prim’Istanza huma responsabbli mit-twettiq tal-Liġi fl-interpretazzjoni u l-applikazzjoni tat-Trattati Kostituttivi tal-Komunitajiet Ewropej, kif ukoll tad-dispożizzjonijiet miġjuba fis-seħħ mill-Istituzzjonijiet Komunitarji Ewropej. Il-Qorti u t-Tribunal jeżerċitaw kompetenzi ġurisdizzjonali fil-qafas ta’ diversi tipi ta’ rikorsi:
rikors dwar ksur (magħmul fil-konfront tal-Istati Membri fil-każ ta’ ksur tal-obbligi imposti fuqhom fil-qafas tat-Trattati),
rikors għall-annullament (ta’ atti tal-Istituzzjonijiet Komunitarji),
rikors dwar nuqqas (fil-konfront ta’ Istituzzjoni Komunitarja f’każ ta’ nuqqas ta’ azzjoni min-naħa ta’ din tal-aħħar),
rikors għad-danni (li jwassal għall-ħlas tad-danni kkawżati minn att jew minn astensjoni illegali ta’ Istituzzjoni Komunitarja), rikors dwar responsabbiltà kuntrattwali (diżgwid dwar il-kuntratti regolati mil-liġi pubblika jew privata li jikkonċernaw il-Komunità),
rikors dwar il-funzjoni pubblika (diżgwid bejn il-Komunità u l-uffiċjali jew l-aġenti tagħha),
ir-rinviju preliminari (fuq talba tal-qrati tal-Istati Membri, il-Qorti jew it-Tribunal jiddeċiedu dwar l-interpretazzjoni tal-Liġi Komunitarja jew dwar il-validità tal-atti meħuda mill-Istituzzjonijiet u mill-Bank Ċentrali Ewropew).
Il-Qorti tilqa’ rikorsi u azzjonijiet imressqa mill-Istituzzjonijiet Komunitarji jew mill-Istati Membri fil-konfront ta’ atti ta’ isitituzzjonijiet jew imġieba illegali tal-Istati Membri. Il-Qorti hi kompetenti biex tiddeċiedi r-rinviji preliminari, ħlief f’oqsma speċifiċi li jaqgħu taħt il-kompetenza tat-Tribunal. It-Tribunal jittratta r-rikorsi mressqa mill-persuni fiżiċi u ġuridiċi fil-konfront ta’ deċiżjonijiet tal-Istituzzjonijiet Komunitarji. Id-deċiżjonijiet tat-Tribunal jistgħu jiġu appellati quddiem il-Qorti tal-Ġustizzja, iżda fuq punt ta’ liġi biss.
Biex issir taf aktar, żur is-sit tal-Qorti tal-Ġustizzja (http://curia.europa.eu).
3.5.1 Kompożizzjoni Il-Qorti tal-Awdituri hi magħmula minn ċittadin ta’ kull Stat membru, magħżula fost il-persuni li f’pajjiżhom ikunu jiffurmaw parti minn istituzzjonijiet ta’ kontroll estern, jew li jkollhom kwalifikazzjoni partikolari għal dan ix-xogħol u li joffru l-garanziji xierqa ta’ indipendenza. Il-membri tal-Qorti tal-Awdituri huma nominati mill-Kunsill, li jiddeċiedi bil-maġġoranza kwalifikata, wara konsultazzjoni mal-Parlament Ewropew, għal perjodu ta’ sitt snin.
3.5.2 Kompetenzi Il-missjoni tal-Qorti tal-Awdituri hi dik li tivverifika l-kontijiet kollha tal-irċevuti u l-ispejjeż tal-Komunità u kull organu Komunitarju, bil-għan li tiggarantixxi l-konformità tal-ispejjeż tal-Unjoni mar-regoli u r-Regolamenti baġitarji, kif ukoll ir-rispett tal-prinċipji amministrattivi u ta’ awdizzjoni. Hi responsabbli mill-kontroll tal-kwalità tal-ġestjoni finanzjarja. Il-Qorti tal-Awdituri tikkontrolla l-Istituzzjonijiet Komunitarji u l-Istati Membri, kif ukoll l-organi kollha li jmexxu rċevuti jew spejjeż f’isem il-Komunità, u kull persuna fiżika jew ġuridika li tkun ibbenefikat minn ħlas fil-qafas tal-baġit Komunitarju. Il-kontrolli fl-Istati Membri jsiru flimkien mal-Istituzzjonijiet jew is-servizzi nazzjonali kompetenti, li għandhom jibagħtu lill-Qorti tal-Awdituri d-dokumenti jew it-tagħrif kollu li hi titlob. Kull sena l-Qorti tal-Awdituri tressaq quddiem il-Kunsill u quddiem il-Parlament Ewropew dikjarazzjoni ta’ assigurazzjoni rigward il-kredibilità tal-kontijiet kif ukoll il-legalità u r-regolarità tal-operazzjonijiet relatati. Rapport annwali li jippreżenta l-osservazzjonijiet tal-Qorti dwar il-ġestjoni tal-finanzi Komunitarji jintbagħat lill-Istituzzjonijiet Komunitarji u jkun ippubblikat fil-Ġurnal Uffiċjali. Ir-rapport jisħaq il-punti li jistgħu, jew hu mixtieq, li jitjiebu. Ir-risposti tal-Istituzzjonijiet għall-osservazzjonijiet tal-Qorti wkoll huma ppublikati fil-Ġurnal Uffiċjali. Il-Qorti tal-Awdituri għandha wkoll kompetenzi konsultattivi. L-Istituzzjonijiet l-oħra tal-Unjoni jistgħu, u f’ċerti każi għandhom, jitolbu l-opinjoni tal-Qorti tal-Awdituri. Fl-aħħar, il-Qorti tista’ tressaq kummenti dwar punti speċifiċi taħt forma ta’ rapporti speċjali, ppubblikati wkoll fil-Ġurnal Uffiċjali.
Biex issir taf aktar, żur is-sit tal-Qorti tal-Awdituri (http://eca.europa.eu). 3.6 Il-Kumitat Ekonomiku u Soċjali Ewropew
3.6.1 Kompożizzjoni Il-Kumitat Ekonomiku u Soċjali Ewropew hu magħmul minn rappreżentanti ta’ gruppi differenti, kollha b’karattru ekonomiku u soċjali, li ġejjin mis-soċjetà ċivili organizzata, b’mod partikolari produtturi, bdiewa, trasportaturi, ħaddiema, negozjanti u artiġġjani, persuni li jaħdmu għal rashom, konsumaturi u ta’ interess ġenerali. Il-membri tal-Kumitat Ekonomiku u Soċjali huma maħtura mill-Kunsill, li jiddeċiedi b’maġġoranza kwalifikata dwar il-proposta tal-Istati Membri, għal mandat ta’ erba’ snin. Huma maqsuma fi tliet gruppi li jirrappreżentaw rispettivament lil min iħaddem, lill-ħaddiema, u diversi interessi ekonomiċi u soċjali.
3.6.2 Kompetenzi Il-Kumitat Ekonomiku u Soċjali għandu setgħa konsultattiva. Hu jesponi l-Opinjoni tal-membri tiegħu u jiddefendi l-interessi tagħhom waqt id-diskussjonijiet politiċi mal-Kummissjoni, mal-Kunsill u mal-Parlament Ewropew. Il-Kumitat jifforma parti integrali mis-sistema deċiżjonali Ewropea: hu għandu jkun ikkonsultat qabel ma tittieħed kull deċiżjoni fil-qasam tal-politika ekonomika u soċjali. Hu jista’ jagħti wkoll l-opinjoni fuq inizjattiva tiegħu stess dwar temi oħra li jqis bħala importanti, jew inkella fuq talba tal-Istituzzjonijiet.
Biex issir taf aktar, żur is-sit tal-Kumitat Ekonomiku u Soċjali (http://www.cese.europa.eu).
3.7 Il-Kumitat tar-Reġjuni 3.7.1 Kompożizzjoni u organizzazzjoni Il-Kumitat tar-Reġjuni hu magħmul minn rappreżentanti tal-kollettivitajiet reġjonali u lokali. Il-membri tal-Kumitat, kif ukoll numru indaqs ta’ sostituti, huma maħtura mill-Kunsill, li jiddeċiedi b’maġġoranza kwalifikata, fuq proposta tal-Istati Membri rispettivi, għal mandat ta’ erba snin. 3.7.2 Kompetenzi Il-Kumitat tar-Reġjuni hu organu konsultattiv. Ir-rwol tiegħu jikkonsisti fl-għarfien tal-ħsibijiet lokali u reġjonali dwar il-Leġislazzjoni Ewropea. Għal dan l-għan hu jagħti xi Opinjonjiet dwar il-proposti tal-Kummissjoni.
Il-Kummissjoni u l-Kunsill għandhom jikkonsultaw lill-Kumitat tar-Reġjuni jekk xi interessi reġjonali speċifiċi huma involuti, iżda huma jistgħu jikkonsultawh ukoll kull darba li jixtiequ. Il-Kumitat jista’ jadotta l-Opinjonijiet fuq inizjattiva tiegħu stess u jibgħathom lill-Kummissjoni, lill-Kunsill u lill-Parlament.
Biex issir taf aktar, żur is-sit tal-Kumitat tar-Reġjuni (http://www.cor.europa.eu). 3.8 Il-Bank Ċentrali Ewropew 3.8.1 Kompożizzjoni u organizzazzjoni Il-Bank Ċentrali Ewropew hu magħmul minn żewġ organi: Il-Kunsill tal-mexxejja, magħmul minn membri tad-Direzzjoni tal-BĊE u minn mexxejja tal-banek ċentrali nazzjonali taż-żona Euro;
Id-Direzzjoni, magħmula mill-President, mill-Viċi-President u minn erba’ membri oħra nominati bi qbil komuni mill-Istati Membri, b’rakkomandazzjoni tal-Kunsill u wara konsultazzjoni mal-Parlament Ewropew. Il-mandat tagħhom itul tmien snin u ma jistax jiġġedded.
Iż-żewġ organi jieħdu d-deċiżjonijiet b’maġġoranza sempliċi, kull membru għandu dritt għal vot wieħed u f’każ ta’ parità, jgħodd il-vot tal-President.
3.8.2 Kompetenzi Il-Bank Ċentrali Ewropew (ECB) jinsab fil-qalba tal-Unjoni Ekonomika u Monetarja (EMU). Hu responsabbli mill-istabbiltà tal-Euro, mid-determinazzjoni tal-volum ta’ ħruġ tal-Euro, u flimkien ma’ banek ċentrali nazzjonali oħra, jiddefinixxi u jwettaq il-politika monetarja tal-Unjoni.
Biex iwettaq dawn id-dmirijiet ingħatawlu serje ta’ prerogattivi: Hu jikkontrolla l-flus permezz tax-xiri u l-bejgħ ta’ ishma u permezz ta’ operazzjonijiet ta’ kreditu mal-banek jew l-operaturi tas-suq monetarju, u anke permezz tal-istipular tar-riserva obbligatorja li l-istituzzjonijiet tal-kreditu għandu jkollhom mal-banek ċentrali nazzjonali u mal-ECB;
Hu jissorvelja t-tmexxija prudenti tal-istituzzjonijiet tal-kreditu.
L-ECB jingħatawlu wkoll funzjonijiet konsultattivi u leġislattivi: Hu jkun ikkonsultat f’oqsma li jaqgħu taħt il-kompetenza tiegħu, mill-Istituzzjonijiet Ewropej jew mill-Awtoritajiet tal-Istati Membri fl-eżerċizzju tal-funzjonijiet leġislattivi rispettivi tagħhom. Hu jista’ jippreżenta wkoll xi opinjonijiet lill-Istituzzjonijiet Komunitarji dwar il-kwistjonijiet li jikkonċernaw dawk l-oqsma..
L-ECB għandu setgħa ta’ inizjattiva leġislattiva fl-oqsma li jikkonċernaw il-politka monetarja u jadotta xi Regolamenti meħtieġa għat-twettiq tar-responsabilitajiet mogħtija lilu
Diversi dispożizzjonijiet jiggranatixxu l-indipendenza tal-ECB, b’hekk hu jwettaq id-dmirijiet tiegħu: l-ECB ma jistax jagħti u lanqas jaċċetta istruzzjonijiet min-naħa tal-Istituzzjonijiet, tal-Istati Membri jew ta’ organi oħra.
Biex tkun taf aktar, żur is-sit tal-ECB (http://www.ecb.int/home/html/lingua.mt.html)